**Pakkeliste til mikroer**Pakkelisten er lavet så den kan printes og man kan sætte kryds i firkanten   
**Hvad skal jeg tage med?**

Hvordan skal vi pakke?

Alle spejderens ting skal pakkes samlet, så det bliver samlet under transporten. I behøves ikke investere i en stor spejderrygsæk, det er fint med en sportstaske eller affaldssæk. Spænd store ting som sovepose og liggeunderlag fast på tasken med remme, eller saml det i en stor plasticpose med synligt navn på.

Til togturen skal spejderen desuden have en lille turtaske, hvori drikkedunken, madpakken og andet nødvendigt kan ligge i.

Til teltet/shelteren  
☐ Sovepose  
☐ Liggeunderlag (kun skumunderlag)  
☐ Bamse (en spejderbamse er en idé – så kan den også leges med udenfor)  
☐ Nattøj – det kan være koldt om natten, så det er med lange ærmer og lange bukser.  
☐ evt natble

☐ Lommelygte (tjek lige batterierne)  
  
Toiletsager  
☐ Tandbørste   
☐ Tandpasta  
☐ Solcreme  
☐ Myggespray  
☐ Hårbørste + hårelastikker/hårspænder (til dem der bruger det)  
  
Normalt tøj (nok til tre dage)  
☐ Lange bukser  
☐ Shorts  
☐ T-shirts  
☐ Langærmede trøjer  
☐ Strømper  
☐ Undertøj  
  
Andet tøj  
☐ Jakke  
☐ Varm trøje (fleece e.l.)  
☐ Badetøj (hvis nu det bliver varmt nok til vandkamp ☺)  
☐ Regntøj (jakke + bukser)  
☐ Solhat/kasket

Fodtøj  
☐ Sko (fx løbesko)  
☐ Sandaler (der sidder fast på foden, ingen klipklappere)  
☐ Gummistøvler

Udenfor kategori  
☐ Spisegrej (dyb (evt en skål) + flad tallerken, kop (mindst 2 dl), ske, gaffel, kniv – eller en kombination deraf) – de fleste børn spiser mere end normalt på en spejdertur, så hellere en stor tallerken/skål/kop end en lille.  
☐ Viskestykke  
☐ Turrygsæk til togturen indeholdende drikkedunk og en madpakke til frokost  
☐ Drikkedunk   
☐ Jumbobog, kortspil eller anden underholdning, der kan tåle en spejdertur (husk navn!)

Vigtigt  
☐ oplysningseddel (meget gerne på mail før turen)  
☐ Evt. medicin (seddel med hvilken slags, dosis mm pakket sammen med medicin)

☐ Det gode humør ☺

Råd til pakning

1. **Navn på alt!** Det er simpelthen så surt at miste sine ting, og for små spejdere skaber det stor, unødvendig ulykke ikke at finde det mistede igen. Det kan let gøres nemmere ved at skrive navn i sine ting – *alle* sine ting - og det gælder også:

* Spisegrejet – også skeen og gaflen (neglelak fungerer godt)
* Spejdertørklæde (vi har alle de samme…)
* Uniform (vi er afsted med temmelig mange andre spejdere)
* Fodtøj (ja, der er også mange med samme modeller)

1. **Spejderen skal hjælpe med at pakke**… for så ved de, *hvor* deres ting er i tasken og *at de er der*. Det giver stor ro for mikrospejderen selv at have set, at tandbørsten/regntøjet/den varme trøje er blevet pakket i tasken (”jeg har ikke regnbukser med” er en kommentar vi overraskende tit får)... Når det så skal i brug, kan spejderen selv finde det, og det gør jo, at vi i stedet kan bruge tid og energi på at lave sjove ting sammen.
2. **Pak i poser** – det er en god hjælp til den mere uorganiserede mikrospejder. Det kan gøres på flere måder. Én er at pakke et sæt tøj til hver dag i hver sin pose (så bliver der måske også skiftet sokker og underbukser…), og derefter skrive ugedag på posen. En anden mulighed er at pakke regntøjet, badetøjet etc. i hver sin pose, og derefter skrive tydeligt, hvad indholdet er. Det gør det lettere at holde styr på sine ting, så man også ved hvor man skal ligge dem, når det ikke skal bruges.
3. **Kun skumunderlag**! De færreste mikrospejdere kan selv pakke oppustelige liggeunderlag ud og sammen igen, så lad dem blive hjemme (ellers ender det med at blive en ledertjans, og vi vil altså hellere bruge tiden på noget sjovere med børnene).

Vild leg og pinde er desuden ikke uset i teltene, hvor de skrøbelige oppustelige underlag er lette ofre. Dertil er komforten ved at ligge på skumunderlag ikke mindre for mikrospejdere, fordi de vejer så lidt.

Derfor: Medbring kun skumunderlag! De kan købes billigt i byggecentre og friluftsbutikker.

1. **Elektronik må ikke medbringes** (dette gælder gameboys, ipads, telefoner osv.). Det skyldes både at vi tager afsted for at være udenfor og være sammen med hinanden – og fordi vi ikke kan tage ansvar for at det kommer hjem i et stykke igen.
2. **Alt der medbringes bliver beskidt**, så lad de sarte hvide sko og den flotte nederdel blive hjemme.